આમંત્રણ પત્રિકાની સાથે અથવા ભોજન સ્થળે મેનુ પ્રદર્શિત કરવું જોઈએ જેથી જમનાર વ્યક્તિ તે વાંચીને પોતાને મનગમતી અનુકૂળ વાનગીઓ લેવાનું આયોજન કરી શકે. અત્યારે તો મોટાભાગે બધી જ વાનગીઓ લેવાનું વલણ હોય છે અને પછી ન ભાવે કે ન ફાવે તે ડસ્ટબીનમાં જાય છે. યજમાને વધુ વાનગીઓ રાખવાથી યશ મળશે અને બધા વખાણ કરશે તે મોહમાંથી બહાર આવીને મર્યાદિત વાનગીઓ બનાવવી જોઈએ. વધુ વાનગીઓમાં ખર્ચ ન કરતા તે બચાવીને સારી વ્યવસ્થામાં ખર્ચ કરવો જોઈએ એટલે કે ભીડ ન થાય અને જેટલી વાર જોઈએ એટલીવાર સુલભતાથી મળી રહે તે પ્રમાણે ભોજન વ્યવસ્થા ગોઠવવાથી એકી સાથે બધુ થાળીમાં લઈ લેવાની વૃત્તિમાંથી લોકો બહાર આવશે અને બગાડ અટકશે.